Review By: Veeplaas 61 - Desember 2010
Oulandsgras (Eragrostis curvula)
Oulandsgras groei gewoonlik op versteurde plekke soos ou landerye en padreserwes. Dit kom meestal in goedgedreineerde, vrugbare grond voor en word in streke met 'n hoë reënval met oorbeweide en vertrapte veld geassosieer.
Eragrostis curvula is 'n baie variërende gras met verskeie groeivorme en is waarskynlik die gras wat die meeste varieer in on streek. Dit word dikwels met E. chloromelas verwar. Laasgenoemde het egter draadvormig gerolde blare waarvan die punte krul.
Dit is die belangrikste aangeplante weiding in die koue streke van Suid-Afrika. Dit is ook 'n gewilde weiding in baie ander dele van die wêreld. Dit is redelik smaaklik, vestig maklik, reageer goed op bemesting en loop vroeg in die lente uit.
Mits die gras nie te laat in die seisoen gesny word nie, maak dit goeie hooi. Aangesien dit maklik vestig, is Oulandsgras een van die beste grasse om ontblote grond te stabiliseer en dit word dikwels, alleen of in 'n mengsel met ander grasse, langs nuwe paaie, teen damwalle en op ander plekke gesaai.
Oulandsgras kom oorspronklik vanaf suidelike en Oos-Afrika, maar kom vandag in baie ander tropiese en subtropiese lande as 'n voergewas voor.